Skupštinski zastupnik Omer Škaljo dao je odlučujući glas za formiranje vlasti u Zeničko-dobojskom kantonu pa je nagrađen direktorskom pozicijom u Zavodu zdravstvenog osiguranja.

Omer Škaljo je u posljednje dvije godine promijenio tri političke partije. Sada je direktor Zavoda zdravstvenog osiguranja ZDK što je postao nakon što su mu prilagođeni uslovi za ovu funkciju (Ilustracija: CIN)

Piše: Centar za istraživačko novinarstvo (CIN)

Profesor Odbrane i zaštite Omer Škaljo već pet mjeseci rukovodi Zavodom zdravstvenog osiguranja Zeničko-dobojskog kantona (ZZOZDK).

Škaljo je za direktora imenovan nakon što je kao skupštinski zastupnik dao presudan glas za formiranje vlasti u ZDK. Da bi mu se odužila za to, nova vlast je promijenila Statut Zavoda, prilagodivši ga kako bi Škaljo mogao zadovoljiti uslove za direktorsku poziciju institucije koja raspolaže sa 190 miliona maraka budžetskog novca.

„Mislim da je politika tu presudila“, kaže član Upravnog odbora Zavoda Slaven Radoš, potvrdivši da je to urađeno kako bi Škaljo bio izabran.

Direktor institucije koja raspolaže sa 190 miliona maraka budžetskog novca došao je na tu poziciju političkom trgovinom (Foto: CIN)

Mijenjanje stranaka i politička trgovina

Nakon posljednjih izbora trebalo je formirati novu vlast u ZDK. U pregovore su ušle Stranka demokratske akcije (SDA), Hrvatska demokratska zajednica BiH (HDZBiH), Stranka za BiH (SBiH) i Stranka demokratske aktivnosti (A-SDA).

Međutim, nova koalicija je imala 17 od 35 zastupnika i za novu skupštinsku većinu bio im je potreban još jedan, a tadašnji zastupnik Nezavisnog bloka Omer Škaljo se pokazao kao pravi izbor za pregovore.

Škaljo je prije toga godinama bio predstavnik SDA u zakonodavnim tijelima: 2010. i 2014. je izabran za zastupnika u Parlamentu Federacije BiH (FBiH). Pred kraj drugog mandata SDA ga je isključila iz članstva jer je, protivno njenom Statutu, od Parlamenta FBiH uzeo 15.000 maraka otpremnine za odlazak u penziju i nastavio raditi.

CIN je i prošle godine pisao o Škalji. Novinari su tada otkrili da mu je Parlament FBiH plaćao smještaj u Sarajevu iako u ovom gradu ima stan. On je to prikrio kako bi naplatio naknadu za odvojeni život, troškove režija i prevoz. Za četiri godine dobio je oko 35.000 maraka javnog novca. Prazni stanovi na teret budžeta

Do novih izbora Škaljo je brzo našao novu stranku − postao je član Nezavisnog bloka i osvojio mandat u Skupštini ZDK. Međutim, ubrzo je iz nje isključen jer je početkom 2019. godine potpisao dokument o formiranju vlasti sa članovima nove koalicije, bez konsultacije sa svojom strankom. Škaljo je zadržao mandat i postao samostalni zastupnik zahvaljujući kojem je formirana nova vlast.

Uskoro se priklonio Klubu A-SDA koji osim njega u Skupštini ZDK ima dva zastupnika. Jedna od njih je Amra Jupić, supruga aktuelnog ministra zdravstva ZDK i člana A-SDA Adnana Jupića koji će kasnije napraviti ključne poteze za Škaljino imenovanje.

Prije nego je Statut Zavoda promijenjen, kandidati koji konkurišu za mjesto direktora su morali imati diplomu ekonomskog ili pravnog fakulteta i najmanje pet godina radnog iskustva u struci, od čega tri godine na rukovodećim pozicijama. Škaljo ove uslove nije ispunjavao.

On je 1987. godine završio dvogodišnji studij Općenarodne odbrane na Fakultetu političkih nauka u Zagrebu i stekao zvanje profesora Odbrane i zaštite. Prema zvaničnoj biografiji, veći dio radnog vijeka je bio zaposlen u policijskim i obavještajnim organima.

Političke smjene

Oko dva mjeseca prije nego će Škaljo biti imenovan, u Statutu Zavoda su promijenjeni uslovi za direktora. U konkursu objavljenom krajem juna ove godine je pisalo da kandidat mora imati visoku stručnu spremu društvenog smjera i pet godina radnog iskustva u struci.

Promjeni Statuta prethodila je smjena Upravnog odbora Zavoda nakon čega je Vlada imenovala novi na najduže tri mjeseca. Onda je sa funkcije smijenjena i direktorica Zavoda Mirzeta Subašić, članica Saveza za bolju budućnost (SBB) BiH.

Bivša predsjednica Upravnog odbora Nermina Krzić kaže za Centar za istraživačko novinarstvo (CIN) da je smjena bila politička.

„Svi koji su na vlasti, kad dođu, prvo što rade je sistematizacija. U politici, bez obzira kako radio, nema odgovornosti (…) da iko išta odgovara, radio pozitivno ili negativno.“

Nova vlast u Vladi ZDK ubrzo postavlja dugogodišnju uposlenicu Zavoda Hašu Begić za v. d. direktorice.

Begić je ubrzo nakon dolaska na poziciju predložila Upravnom odboru da izmijeni Statut u dijelu koji propisuje uslove za direktorsku poziciju što je Odbor odmah i uradio uz saglasnost ministra zdravstva, Škaljinog stranačkog kolege. Nijedan od njih nije pristao razgovarati sa novinarima CIN-a.

Član Upravnog odbora Zavoda i gradski vijećnik SBB-a Jasmin Hodžić kaže da je dotadašnji Statut Odboru predstavljen kao diskriminirajući jer su samo pravnici ili ekonomisti mogli biti na toj poziciji.

„Sad kad pogledate, sve u Bosni i Hercegovini, sva imenovanja, nažalost, na neki način bi se mogla povezati sa političkom pozadinom“, rekao je Hodžić.

Haša Begić novinarima CIN-a nije htjela detaljnije govoriti o promjeni Statuta: „Ja sam radila u skladu sa zakonom“.

Omer Škaljo je imenovan za direktora Zavoda 25. jula 2019. godine, a skupštinska zastupnica A-SDA Amra Jupić kaže da su se statuti i ranije mijenjali, ali nisu bili demokratični: „Ovako se dao širok jedan dijapazon ljudi koji imaju visoku stručnu spremu koji su mogli konkurirati i koji su mogli aplicirati na to mjesto“.

Ipak, na konkurs se, uz Škalju, prijavila još samo bivša direktorica Mirzeta Subašić, ali je odbijena zbog nepotpune dokumentacije. Ona nije željela govoriti o detaljima jer se žalila na tu odluku.

Rifat Delić, skupštinski zastupnik SDP-a BiH, kaže da je novi statut napravljen kako bi Škaljo mogao konkurisati za direktora.

„To je više nego očigledno − da je on u toj većini da bi dobio tu poziciju − i to se vidi.“